Dance Monkey

«Dance Monkey» er en elektropopsang som er komponert og fremført av den australske musikeren Tones and I. Den ble utgitt 10. mai 2019 og er den andre singelen fra Tones and Is debut-EP The Kids Are Coming. Konstantin Kersting har produsert og mikset sangen, og den handler om forventningene og presset som legges på musikere. «Dance Monkey» har blitt en internasjonal hitlåt som har toppet hitlistene i over 30 land, inkludert Norge der den toppet VG-lista i 17 uker. Sangen var også den mest populære låten i Norge i 2019. I hjemlandet Australia er «Dance Monkey» den låten som har ligget lengst på toppen av landets offisielle hitliste, ARIA Singles Chart.

Bakgrunn 
«Dance Monkey» er Tones and Is andre singel og ble utgitt 10. mai 2019. Musikkanmelderen Craig Mathieson i avisen The Age skrev: «det er stor pop – catchy, men likevel gjenkjennelig, litt latterlig, men likefullt med en genuin påvirkningskraft.» Sangen ble raskt en internasjonal storhit som toppet hitlister i over 30 land, blant andre Australia, Belgia, Canada, Danmark, Estland, Finland, Frankrike, Hellas, Irland, Island, Israel, Italia, Kina, Malaysia, Nederland, New Zealand, Norge, Portugal, Romania, Singapore, Spania, Storbritannia, Sveits, Sverige, Tyskland og Østerrike. Den har også tatt seg inn på topp ti i en rekke andre land, blant annet i USA, der den nådde en syvendeplass..

I november 2019 satte låten australsk rekord i antall sammenhengende uker på toppen av ARIA Singles Chart med 16 uker. Rekorden var tidligere 15 uker, satt av Ed Sheeran med «Shape of You» i 2017. «Dance Monkey» har også rekorden for lengst tid på toppen av listen i moderne tid (1955–i dag) med 24 uker – inkludert 21 sammenhengende uker fra august til slutten av desember 2019. Sangen slo også den tidligere rekordholderen, Bing Crosby og «White Christmas», som lå 22 uker på førsteplass i 1943. På denne tiden var det imidlertid kun månedslister, ikke ukeslister. I Norge lå sangen 17 uker på toppen av VG-lista, bare tre andre sanger har flere uker på førsteplass i Norge: «Yes Sir, I Can Boogie» med Baccara (22 uker i 1977–78), «You're the One That I Want» med Olivia Newton-John og John Travolta (18 uker i 1978), og «Sailing» med Rod Stewart (18 uker i 1975–76). Sangen var også den mest populære låten i Norge i 2019. I Storbritannia satte «Dance Monkey» rekord for flest uker på toppen av UK Singles Chart for en sang av en kvinnelig artist, med 11 uker. Den forrige rekorden med ti uker, hadde både Whitney Houstons versjon av «I Will Always Love You» i 1992–1993 og «Umbrella» av Rihanna og Jay-Z i 2007.

Under ARIA Music Awards I 2019, vant Tones and I fire priser fra åtte nominasjoner: beste kvinnelige artist og beste gjennombruddsartist, samt beste poputgivelse for «Dance Monkey» og best uavhengige utgivelse for EP-en The Kids Are Coming. Hun hadde sin TV-debut i USA 18. november 2019 da hun opptrådte med låten på The Tonight Show with Jimmy Fallon. 10. desember 2019 var hun gjesteartist under amerikanske The Voice. I januar 2020 nådde «Dance Monkey» en syvendeplass på den amerikanske Billboard-listen.

Tekst 
Under et intervju med DJ Smallzy i juli 2019 på den australske radiokanalen Nova FM, forklarte Tones and I at sangen handler om forholdet hun hadde med publikum da hun var gatemusikant hjemme i Australia: «Jeg skrev denne sangen da jeg opptrådte på gatene, og om presset jeg følte om alltid å underholde folk på gaten. Og hvis de ikke likte det, kikket de på telefonene sine eller valgte noe annet», forklarte hun, og fortsatte: «så når du synger på gaten, roper folk for å styre oppmerksomheten din: 'igjen! igjen! … mer! mer!'. Ellers går de bare. Så hvis du bytter ut linjen dance for me, dance for me med sing for me, sing for me, så er det ganske åpenbart».

Musikkvideo 
Musikkvideoen er produsent av Visible Studios, og er regissert av Liam Kelly og Nick Kozakis. Den ble sluppet 24. juni 2019. I videoen følger en «Herr Tones», spilt av Tones and I. Han er en eldre mann som sniker ut av hjemmet sitt for å ha en dansefest sammen med andre eldre på en golfbane i nærheten. Per januar 2020 hadde videoen over 540 millioner visninger på YouTube.

Bidragsytere 
Personer som har bidratt på låten:

 Toni Watson – vokal, låtskriver
 Konstantin Kersting – mikser, produsent
 Andrei Eremin – mastering

Listeplassering

Referanser

Eksterne lenker 
 

Singler fra 2019
Australsk musikk
Australske musikere